Nazcalinjene er berømte geoglyfer, «jordtegninger», i ørkenområdene i Peru. Denne forestiller antagelig en kolibri.
Satellittbilde av Den hvite hesten fra Uffington, geoglyf fra oldtida som strekker seg over åsene i Berkshirei England.
**Geoglyf** (sammensatt fra *geo-*, fra gresk *ge*, «jord» + *-glyf*, fra gresk *glyphe*, «hugge, risse inn», i betydningen «skrifttegn») er et håndgjort motiv, en stor figur eller tegning skapt på overflaten av bakken, som i holdbart materiale som stein eller fjell. Den er markert med linjer og flater dannet av steiner, grus, jordhauger og liknende eller ved å fjerne eller erstatte overflaten med materialer av annen farge. Geoglyfer varierer i motiv og størrelse (vanligvis på flere meter), men stammer som regel fra forhistorisk tid. De finnes over hele verden og er vanskelige å datere, men mange er flere tusen år gamle. Noen er bare synlige sett fra lufta eller på avstand. Hvorfor de ble opprettet er ikke klart, men kan være gamle markører for land- og ressurser, gravmarkeringer, jaktminner, offentlige seremonielle rom og/eller astronomiske linjer.

En additiv eller positiv geoglyf dannes ved å arrangere og justere materialer på bakken på en måte som ligner petroformer, mens en ekstraktiv eller negativ geoglyf dannes ved å fjerne en del av den naturlige bakkeoverflaten for å skape forskjellig farget eller teksturert bakke på en måte som ligner helleristninger. Geoglyfer er generelt en type landkunst, og noen ganger bergkunst. En bakkefigur lages i en skråning, slik at den kan sees på avstand.

Geoglyfer verden over
---------------------

Geoglyf i avskoget område i Amazonasregnskogen.
Eksempler på geoglyfer er Nazcalinjene i den tørre Nazcaørknenen i Peru som ble oppdaget på 1920-tallet, store dyrefigurer laget av inkaindianernes forgjengere før 800 e. Kr. I England er det mange eksempler på at figurer er skapt på fjellsider, som den hvite hesten fra Uffington fra antagelig bronsealderen. De skapes ved å fjerne deler av bakken og fylle med et annet, lettere materiale, som kalkstein eller kritt. Steppegeoglyfene i nordlige Kasakhstan er et antall, minst 260, geometriske figurer i bakken, formet som kvadrater, ringer og andre geometriske former som i strørrelse strekker seg fra 90 m i lengden til over 400 m i diameter.De kan være så gamle som 8 000 år, eller kanskje 2 800 år gamle.

Siden 1970-tallet har mange geoglyfer blitt oppdaget på avskoget land i Amazonas regnskog i Brasil, noe som har ført til tanker om førkolumbianske sivilisasjoner.

Marree Man eller Stuarts kjempe er en moderne geoglyf som ble oppdaget i Australia i 1998. Figuren er 4,2 km høy og forestiller antagelig en aborigin. Opprinnelsen er ukjent. Den ble tilfeldig oppdaget av en charterpilot i en overflyvning 26. juni 1998.

På 1960- og 70-tallet var det dessuten stedskunst der naturen inngikk som kunstverk eller kulisse. Også arkitektur, by- og veiplaner kan formes som geoglyfer og tegninger i landskapet sett ovenfra.

Referanser
----------

1. ↑  «geo-», *NAOB*
2. ↑  «glyf», *NAOB*
3. ↑  Valenzuela, Daniela & Clarkson, Persis B. (2014):
«Geoglyphs», *Encyclopedia of Global Archaeology*
4. ↑  «geoglyf», *NAOB*
5. 1 2   Hirst, K. Kris (2018): «Geoglyphs: Worldwide Ancient Art of the Landscape», *ThoughtCo.*
6. ↑  Reindel, Markus & Wagner, Günther A. (2009): «New Technologies for Archaeology: Multidisciplinary Investigations in Palpa and Nasca, Peru», *Natural science in archaeology*, Springer Verlag, ISBN 978-3-540-87437-9; s. 50
7. 1 2 3 4  Nalewicki, Jennifer (20.april 2017): «Where to See Five of the Planet’s Most Mysterious Geoglyphs», *Smithsonian Magazine*
8. ↑  Epstein, Adam (31. oktober 2015): «Even NASA is perplexed by these otherworldly 8,000-year-old formations in Kazakhstan», *QZ.com*
9. ↑  Romero, Simon (14. januar 2012): «Once Hidden by Forest, Carvings in Land Attest to Amazon's Lost World», *The New York Times*
10. ↑  Pärssinen, Martti; Schaan, Denise & Ranzi, Alceu (2009): «Pre-Columbian geometric earthworks in the upper Purús: a complex society in western Amazonia», *Antiquity*. **83** (322): 1084–1095.
11. ↑  Sett i Google Maps
12. ↑  Debelle, Penelope: «The evidence suggests Marree man was created by people with expert knowledge of aborigines», *Geocities*. Arkivert fra originalen den 15. november 2004.

Litteratur
----------

* May, Tiffany (19. oktober 2020): 2,000-Year-Old Cat Etching Found at Nazca Lines Site in Peru, *The New York Times*
* Kennedy, David (2011): «The "Works of the Old Men" in Arabia: remote sensing in interior Arabia», *Journal of Archaeological Science*. **38** (12): 3185–3203. doi:10.1016/j.jas.2011.05.027.

Se også
-------

* Stedskunst, amerikansk kunstretning fra 1960-tallet der naturen inngår som kunstverk eller kulisse
* Kornsirkel, symboler i kornåkre, tilskrevet uteomjordiske vesener, men er gjort av moderne mennesker

|  |  |
| --- | --- |
| Oppslagsverk/autoritetsdata | Store norske leksikon **·** GND
 |